ইফতার পার্টি নিয়ে প্রধানমন্ত্রী ব্যঙ্গ করেছেন: রিজভী
রোজার সময় বিএনপির ইফতার পার্টি নিয়ে প্রধানমন্ত্রীর বক্তব্যের সমালোচনা করেছেন বিএনপির জ্যেষ্ঠ যুগ্ম মহাসচিব রুহুল কবির রিজভী। শুক্রবার সকালে নয়া পল্টনে দলের কেন্দ্রীয় কার্যালয়ে এক ব্রিফিঙে তিনি বলেন, “বিএনপি তো ককটেল পার্টি করেনি, বিএনপি ইফতার পার্টি করেছে। ইফতার মাহফিল বা ইফতার পার্টি হচ্ছে ধনী-গরিব নির্বিশেষে আশপাশের যারা মানুষ, তাদেরকে নিয়ে এটা করে। যুগ যুগ ধরে এই ইফতার পার্টি করা হয়েছে। এটা একটা ধর্মীয় অনুষ্ঠানে পরিণত হয়েছে। “এখানে অনেক গরীব মানুষ, ভিক্ষুক-নিঃস্ব যারা এই ইফতার পার্টিতে অংশগ্রহণ করে। সারাদিন রোজার পর, না খেয়ে থাকার পর খাবার সংস্থান থাকে না, এই ইফতার মাহফিলের মধ্য দিয়ে তাদের খাবারের সংস্থান হয়। সেটিকে প্রধানমন্ত্রী ব্যঙ্গ করছেন।” রিজভী বলেন, “বিএনপি ইফতার মাহফিলের মধ্য দিয়ে অনেক ধনী-গরি, অসহায় মানুষকে নিয়ে ইফতার মাহফিলে বিশ্বাসী। আওয়ামী লীগ যে ককটেল পার্টিতে বিশ্বাস করে সেটিতে আমরা বিশ্বাস করি না।” ঈদের দিন দুপুরে গণভবনের ঈদ শুভেচ্ছা বিনিময় অনুষ্ঠানে প্রধানমন্ত্রী শেখ হাসিনা বিএনপির ইফতার পার্টির সমালোচনা করে বলেন, “রমজান মাসে বিএনপি এক হাজার ইফতার পার্টি করেছে এবং খাবার খেয়েছে আর আওয়ামী লীগ জনগণের মধ্যে ইফতার সামগ্রী বিতরণ করেছে। আওয়ামী লীগ যখনই ক্ষমতায় আসে, দেশের মানুষকে সবসময় কিছু দেয় আর বিএনপি নেয়।”
‘সাধারণ মানুষের কাছে ঈদ স্বস্তিদায়ক হয়নি’ রিজভী বলেন, “আওয়ামী লীগের সাধারণ সম্পাদক ওবায়দুল কাদের সাহেব বলেছেন, এবারের নাকি ঈদ স্বস্তিদায়ক হয়েছে। এবারের ঈদ স্বস্তিদায়ক সেটা ওবায়দুল কাদের সাহেবের কাছে, ক্ষমতাসীন দলের কাছে স্বস্তিদায়ক… তাদের অর্থবিত্ত-টাকা কোনো কিছুর অভাব নাই… দেশে বিদেশে অনেক অর্থ-বিত্তের মালিক হয়েছেন, তাদের কাছে ঈদ স্বস্তিদায়ক হয়েছে, আনন্দদায়ক হতে পারে। “কিন্তু সাধারণ মানুষের কাছে ঈদ স্বস্তিদায়ক হয়নি। আমাদের পোশাক শ্রমিক, আমাদের শিক্ষার্থী, আমাদের শ্রমজীবী মানুষ, যারা রিকশা চালক, ভ্যান চালক, তাদের যে সঞ্চয় সেই সঞ্চয় এখন নিঃশেষের পথে। গণমাধ্যমে আপনারা দেখেছেন, ঈদে সাধারণ মানুষরা একটু কেনাকাটা করবে তাদের সেই সঞ্চয় নেই।” বিএনপির এই নেতা বলেন, “ঈদকে কেন্দ্র করে চলেছে সরকারের অপব্যবস্থাপনা। সরকারের নানা ধরণে নীতির কারণে যে হয়রানি এবং দুর্বিষহ পরিস্থিতি তৈরি হয়েছে সেটা ওবায়দুল কাদের সাহেবরা হয়ত লক্ষ্য করছেন না। তিনি তো মন্ত্রিত্বের যে গরম সেই গরমে উঞ্চ হয়ে আছেন। তিনি তো জনগণের দিতে তাকিয়ে দেখছেন না যে, ঈদের দিন কি হয়েছে।” ব্রিফিঙে দলের নির্বাহী কমিটির সদস্য আবদুস সাত্তার পাটোয়ারি উপস্থিত ছিলেন।

“আওয়ামী লীগ যে ককটেল পার্টিতে বিশ্বাস করে সেটিতে আমরা বিশ্বাস করি না।”